Din hi ħarsa lejn l-istejjer ewlenin fil-ġurnali tal-lum il-Ġimgħa, 8 ta’ Awwissu. THE TIMES OF MALTA b’sekwenza ta’ ritratti li ttieħdu minn filmati li nġibdu permezz ta’ kameras tas-sigurta’, li juru inċident li seħħ f’Ħal Lija ilbieraħ meta karozza tat-tip Rover baqgħet dieħla f’karozza pparkjata, bis-sewwieq baqa’ sejjer mingħajr ma waqaf biex jara jekk kienx hemm persuni li weġġgħu. Il-ġurnal jirraporta li l-assoċazzjoni ta’ min iħaddem qed tipproponi kundizzjonijiet aktar iebsa għal-leave. L-MEA qed tipproponi li min jirraporta li ma jiflaħx għal raġunijiet li ddeskriviet bħala li l-persuna tkun ġabithom fuqha nnifisha, bħal hangover jew xemxata, dawn ma għandhomx ikunu intitolati għal sick leave mħallas. Mill-Qorti, storja oħra tgħid li raġel li nqabad jipprova jdaħħal 168 fekruna protetta u 4,200 għasfur għal valur ta’ aktar minn 30,000 ewro, ingħata sentenza ta’ sentejn u nofs ħabs. L-ORIZZONT b’ritratt ta’ karozza qed tittela’ mill-baħar – bil-ġurnal jgħid jgħodduha b’waħda wara li waqgħu l-baħar bil-karozza. Bit-titlu “Proposti Rigressivi”, il-ġurnal jgħid li l-GWU rreaġixxiet bl-aħrax kontra s-suġġeriment bla preċedent tal-MEA biex jiġu introdotti fis-suq tax-xogħol lokali, tant li tqishom bħala rigressivi u jimminaw il-ftehim kollettiv. Is-segretarju Ġenerali tal-GWU, Tony Zarb qal li Assoċjazzjoni ta’ Min Iħaddem ilha żmien twil tipprova biex dawn il-proposti jiddaħħlu fil-liġi industrijali. THE MALTA INDEPENDENT tgħid li l-għalliema qed jiffaċċjaw sitwazzjonijiet imbarazzanti li jistgħu jpoġġu f’periklu l-karriera tagħhom. Tgħid li xi edukaturi rrapurtaw fost oħrajn li studenti tfajliet saħansitra neżgħu l-ħwejjeġ ta’ taħt fil-klassi. Dan il-ġurnal jgħid li ħafna mill-pażjenti Libjani li qed jingħataw il-kura fl-isptar Mater Dei soffrew minn feriti kawża ta’ spluzjonijiet. B’kollox mat-30 Libjan ferut inġiebu Malta għall-kura. IN-NAZZJON tirraporta li tender li ħarġet mill-Awtorità ta’ Malta dwar l-Ambjent u l-Ippjanar u li kellha tagħlaq ilbieraħ filgħodu, kienet estiża b’ġimgħatejn ilbieraħ stess ftit ħin biss qabel għalaq iż-żmien għat-tender. It-tender huwa għall-provvista ta’ kiri ta’ 54 karozza b’emissjonijiet baxxi, għal perjodu ta’ ħames snin. Il-ġurnal jgħid li Ministru responsabbli mit-trasport, Joe Mizzi jrid jerfa’ r-responsabbilita’ ta’ żjara tinten li għamel għand il-kumpanija Spanjola Autobuses de Leon – l-unika kumpanija barranija mit-tlieta li esprimew l-interess fis-sejħa internazzjonali li ħareġ il-Gvern għat-tħaddim tas-servizz tat-trasport pubbliku. Dan l-appell sar mill-Kelliem tal-Oppożizzjoni għat-trasport, Toni Bezzina. F’aktar stejjer, il-ġurnal jgħid li wara li statistika uffiċjali tal-UE kkonfermat tnaqqis fil-bejgħ min-negozji f’Malta, ilbieraħ il-Gvern permezz tal-NSO kkonferma wkol tnaqqis fl-importazzjoni u l-esportazzjoni fl-ewwel sitt xhur ta’ din is-sena. Storja oħra tgħid li aktar kumpaniji privati qed jintlaqtu mill-mannara tas-sensji. U l-Partit Nzzjoanlista appella lill-Gvern biex iwieġeb l-allegazzjoni li saret fil-Qorti li l-ħabs hu dar tad-droga.